Ένωση Ποδοσφαιρικών Σωματείων Θεσσαλίας

Προϊστορία

Το πότε πρωτοπαίχτηκε ποδόσφαιρο στον Βόλο και την ευρύτερη περιοχή της Θεσσαλίας είναι δυστυχώς κάτι που δεν μπορούμε να είμαστε ακριβείς ως πρός την ημερομηνία.Υπάρχει αναφορά συμμετοχής του Γ.Σ. Βόλου στους Πανελλήνιους αγώνες στίβου που έγιναν στα Τρίκαλα τον Σεπτέμβρη του 1908. Σύμφωνα λοιπόν με ελάχιστες σωζόμενες αναφορές της εποχής στο περιθώριο των αγώνων αυτών έγιναν κάποιοι αγώνες επιδείξεως ''ποδοσφαιρίσεως'' όπως χαρακτηριστικά γράφεται στους οποίους πήραν μέρος και αθλητές του Γ.Σ. Βόλου. Παρόλο που αν θέλουμε να είμαστε αντικειμενικοί δε μπορούμε να ξέρουμε αν όντως παίχτηκε ποδόσφαιρο, είναι σίγουρα η πρώτη καταγεγραμένη ποδοσφαιρική παρουσία της Μαγνησίας στα χρονικά. Γύρω στο 1909-1910 και λίγο πρίν την έναρξη του Α' Παγκοσμίου Πολέμου ο γυμναστής του ΓΣ Βόλου Μ.Φλωράκας ο οποίος (άγνωστο απο πού επηρεασμένος)  παρότρυνε τούς αθλητές του να παίξουν το νέο παιχνίδι και κάποιοι όπως οι Ιππ.Παπακωνσταντίνου και Γ.Μαργαρίτης ''κλώτσησαν το τόπι''  κάπου στήν περιοχή της Αναλήψεως (συνοικία του Βόλου). Την δεκαετία του 1910 έδρασαν οι ανεπίσημες ομάδες Άρης Σχολαρχείου και Πηλεύς Εμπορικής Σχολής (έρευνα Γιάννη Σαϊμπή).
Το 1922 καταφτάνουν στον Βόλο οι πρόσφυγες από την Μικρά Ασία και κάποιοι από αυτούς έπαιζαν ποδόσφαιρο ήδη στην Σμύρνη και στις ομάδες του Πανιωνίου και του Απόλλωνος . Η άφιξη τους συμβάλει στο να σχηματιστούν οι πρώτες ομάδες.
Οι πρώτες επίσημες ποδοσφαιρικές ομάδες που συστάθηκαν ήταν οι : Όμιλος Εκδρομέων Βόλου (Μάιος 1924) και ο ΓΣ Προσφύγων Βόλου (Αύγουστος 1924).
Ο Όμιλος Εκδρομέων Βόλου προϋπήρχε ως φυσιολατρικός όμιλος ώσπου τον Μάϊο του 1924 κάποια μέλη του έφτιαξαν ποδοσφαιρικό τμήμα στό σύλλογο τους (αργότερα το 1928 αυτονομήθηκαν με τό όνομα Κένταυρος που έμελλε να είναι και ο πρώτος Πρωταθλητής Θεσσαλίας την περίοδο 1930-31) .
Ο ΓΣ Προσφύγων Βόλου (η σημερινή Νίκη Βόλου) δημιουργήθηκε από τους πρόσφυγες που κατέφτασαν στον Βόλο εκδιωγμένοι από τις χαμένες πατρίδες της Μικράς Ασίας.
Το 1926 ιδρύεται η ΑΕΚ Βόλου. 
Το 1928 το ποδοσφαιρικό τμήμα του Ομίλου Εκδρομέων Βόλου αυτονομείται και έτσι ιδρύεται ο Κένταυρος Βόλου. Ένα μήνα μετά ιδρύεται και ο Πηλέας Βόλου.
Το 1929 ιδρύονται κατά σειρά οι ΠΑΟΚ Βόλου, ΑΕ Νικομήδειας Βόλου και Τοξότης Βόλου.

Ίδρυση

Έπειτα από πρωτοβουλία τριών ομάδων (Νίκη Βόλου, Κενταύρος Βόλου και ΑΕΚ Βόλου) ιδρύεται η «Ένωσις Ποδοσφαιρικών Σωματείων Μαγνησίας-Θεσσαλίας» (ΕΠΣΜΘ) με την υπ. αρ. 853/28-6-1929 απόφαση του Πρωτοδικείου Βόλου και αναγνωρίζεται από την ΕΠΟ. Είναι η έκτη Ένωση της χώρας μετά από τις Ε.Π.Σ.Αθηνών, Ε.Π.Σ.Μακεδονίας, Ε.Π.Σ.Πειραιώς, Ε.Π.Σ. Αχαϊας, Ε.Π.Σ.Εύβοιας. 
Εν συνεχεία μετονομάζεται σε «Ένωσις Ποδοσφαιρικών Σωματείων Θεσσαλίας» (ΕΠΣΘ) με την υπ. αρ. 1094/8/10/1929, απόφαση του πρωτοδικείου Βόλου. Πρώτος πρόεδρος ήταν ο Άγγελος Παπάζογλου πρόεδρος της Νίκης Βόλου.
Η πρώτη περίοδος της ΕΠΣΘ δεν ήταν ρόδινη καθώς τα υπόλοιπα επίσημα σωματεία Τοξότης, Κεραυνός, ΠΑΟΚ, Νικομήδεια, Πηλέας για διάφορους λόγους αρνούνται να ενταχθούν και μάλιστα προχωρούν στη δημιουργία δικού τους φορέα. Τα πράγματα γίνονται ακόμα χειρότερα όταν σε αγώνα Κένταυρος-Νίκη στις 6-10-1929 οι μεγαλύτεροι σε ηλικία παίκτες του Κενταύρου χτυπούν τούς έφηβους ποδοσφαιριστές της Νίκης η οποία διαμαρτυρόμενη για την άνανδρη αυτή πράξη αποχωρεί και εκείνη. Τελικά αφού δεν γίνεται μετά από όλα αυτά επίσημο πρωτάθλημα την άνοιξη του 1930 τα σωματεία βάζουν στην άκρη τις διαφωνίες τους και αποφασίζουν να ενωθούν όλα υπό τη σκέπη της Ε..Π.Σ. Θεσσαλίας.
Η πρώτη ομάδα εκτός Βόλου που γίνεται μέλος είναι η Πελασγιώτιδα Λάρισας. 
Το πρωτάθλημα της περιόδου 1930-1931 είναι το πρώτο επίσημο που γίνεται ενώ ο πρώτος αγώνας πρωταθλήματος στην ιστορία πραγματοποιείται στις 24-11-1930 μεταξύ Κεραυνού και ΑΕΚ .
"Το νερό έχει μπει πλέον στο αυλάκι" και παρά τις προστριβές (που συνέχιζαν να υπάρχουν) και την διετή στασιμότητα 1934-1935 (όπου τα πρωταθλήματα δεν ολοκληρώθηκαν), η Ε.Π.Σ. Θεσσαλίας συνεχίζει να υπάρχει ως τις μέρες μας. 
Το 1960 οι ομάδες της Λάρισας αποσχίστηκαν ιδρύοντας την Ε.Π.Σ. Λάρισας. Το 1968 έγινε η δεύτερη απόσχιση οπότε και ιδρύθηκε η Ε.Π.Σ. Καρδίτσας. Το 1974 πραγματοποιήθηκε η τελεταία απόσχιση και δημιουργήθηκε και η Ε.Π.Σ. Τρικάλων.